b'\n_START_ARTICLE_\nTreviso\n_START_SECTION_\nStarej\xc5\xa1a zgodovina\n_START_PARAGRAPH_\nNekateri znanstveniki menijo, da ime starodavnega mesta Tarvisium izhaja iz imena za naselje keltskega plemena Tavriski. Drugi ime pripisujejo gr\xc5\xa1kemu korenu tarvos, kar pomeni "bik"._NEWLINE_Tarvisium, pozneje mesto Venetov, je postal municipij leta 89 pred na\xc5\xa1im \xc5\xa1tetjem, ko so Rimljani dodali Cisalpsko Galijo svojemu ozemlju. Dr\xc5\xbeavljani so se \xc5\xa1teli za rimsko ljudstvo. Mesto le\xc5\xbei v bli\xc5\xbeini rimske ceste Via Postumia, ki je povezovala Opitergium (Oderzo) in Oglej, dve ve\xc4\x8dji mesti rimske Bene\xc4\x8dije v anti\xc4\x8dnem in zgodnjem srednjem veku.  Anti\xc4\x8dni pisci Treviso redko omenjajo, \xc4\x8deprav Plinij starej\xc5\xa1i pi\xc5\xa1e o Silisu, reki Sile, ki te\xc4\x8de ex montibus Tarvisanis._NEWLINE_V rimskem obdobju se je v Trevisu raz\xc5\xa1irilo kr\xc5\xa1\xc4\x8danstvo. Po izro\xc4\x8dilu je sveti Prosdocij, Grk, ki ga je sveti Peter posvetil za \xc5\xa1kofa, prinesel katoli\xc5\xa1ko vero v Treviso in okolico. Do 4. stoletja se je kr\xc5\xa1\xc4\x8dansko prebivalstvo dovolj pove\xc4\x8dalo, da so dobili stalnega \xc5\xa1kofa. Prvi dokumentirani \xc5\xa1kof je bil Janez Pij , ki je za\xc4\x8del svoje \xc5\xa1kofovanje leta 396.\n_START_SECTION_\nZgodnji srednji vek\n_START_PARAGRAPH_\nTreviso je po padcu zahodnega rimskega cesarstva za\xc4\x8del nazadovati, a se je izognil napadom Atile in je ostal pomembno sredi\xc5\xa1\xc4\x8de v 6. stoletju. Treviso naj bi bil rojstni kraj Totile, vodje Ostrogotov med gotsko vojno. Po gotskih vojnah je pripadel bizantinskemu eksarhatu Ravena, leta 568 pa je bil priklju\xc4\x8den Langobardom in  postal eden od 36 vojvodskih sede\xc5\xbeev in sede\xc5\xbe pomembne kovnice. To je bilo \xc5\xa1e posebej pomembno med vladanjem zadnjega langobardskega kralja Deziderija, ki je koval kovance, \xc5\xa1e ko je severna Italija pripadala frankovskemu cesarstvu. Ljudje iz mesta so imeli tudi pomembno vlogo pri ustanovitvi Benetk._NEWLINE_Karel Veliki je ustanovil glavno mejno marko, trevi\xc5\xa1ko marko (Marca Trevigiana), ki je obstajala ve\xc4\x8d stoletij.\n_START_SECTION_\nSrednji vek\n_START_PARAGRAPH_\nTreviso se je pridru\xc5\xbeil Lombardski ligi in se osamosvojil po sprejemu miru iz Konstance (1183). To je trajalo vse do vzpona seniorjev v severni Italiji. Trevisu so vladale razli\xc4\x8dne dru\xc5\xbeine, dru\xc5\xbeina Ezzelino da Romano od 1237 do 1260. Po bojih med gvelfi in gibelini s prvim zmagoslavjem Gherarda III. da Camina leta 1283 je Treviso do\xc5\xbeivel velik gospodarski in kulturni razvoj, ki se je nadaljeval do leta 1312. Treviso in njegova satelitska mesta, med njimi Castelfranco Veneto (Trevi\xc5\xbeani so ga ustanovili kot nasprotje Padovi), je postal privla\xc4\x8den za sosednje mogotce, tudi za dru\xc5\xbeini Carrara in Scaligeri. Po padcu zadnjega Camina, Rizzarda IV., je bila marka prizori\xc5\xa1\xc4\x8de nenehnih bojev in pusto\xc5\xa1enj (1329\xe2\x80\x931388)._NEWLINE_Trevi\xc5\xa1ki notar in zdravnik Oliviero Forzetta je bil navdu\xc5\xa1en zbiralec starin in risb; zbirka je bila objavljena v katalogu leta 1369. Najzgodnej\xc5\xa1i katalog je ohranjen.\n_START_SECTION_\nBene\xc5\xa1ka vladavina\n_START_PARAGRAPH_\nPo Scaligerijevi vladavini med 1329 in 1339 je mesto pripadlo Bene\xc5\xa1ki republiki, ki je postalo prva opazna celinska posest Serenissime. Od leta 1318 je bilo nekaj \xc4\x8dasa tudi sede\xc5\xbe univerze. Bene\xc5\xa1ka vladavina je prinesla ne\xc5\xa1tete koristi, a je bil Treviso vklju\xc4\x8den v bene\xc4\x8danske vojne. Od 1381 do 1384 je mesto zajel in mu vladal avstrijski vojvoda, potem pa Carraresi do leta 1388. Po vrnitvi pod Benetke je bilo mesto utrjeno z ogromno vrsto zidov in obzidij, ki so vidni \xc5\xa1e vedno: v naslednjem stoletju so pod vodstvom Giovannija Gioconda obnovili dvoje vrat, ki so jih zgradili Langobardi. \xc5\xa0tevilne vodne poti so bile izkori\xc5\xa1\xc4\x8dene z ve\xc4\x8d vodnimi kolesi, ki so jih ve\xc4\x8dinoma uporabljali v mlinih za mletje \xc5\xbeita. Reke so bile plovne in z "barconi" so pri\xc5\xa1li iz Benetk v pristani\xc5\xa1\xc4\x8de Treviso (Porto de Fiera) pla\xc4\x8dat dajatve in se znebit blaga in potnikov ob Rivieri Santa Margherita. Ribi\xc4\x8di so sve\xc5\xbe ulov vsak dan prodajali na ribji tr\xc5\xbenici v Trevisu, ki jo imajo \xc5\xa1e danes na otoku, povezanem s preostalim delom mesta z dvema majhnima mostovoma na obeh koncih.\n_START_SECTION_\nFrancoska in avstrijska oblast\n_START_PARAGRAPH_\nTreviso so leta 1797 zasedli Francozi pod vodstvom Mortierja, ki je bil imenovan za vojvodo Trevisa. Francoska prevlada je trajala do Napoleonovega poraza, potem pa je pre\xc5\xa1la na Avstro-Ogrsko. Dr\xc5\xbeavljani, \xc5\xa1e vedno po srcu zvesti padli Bene\xc5\xa1ki republiki, so bili nezadovoljni s cesarsko oblastjo, zato so marca 1848 pregnali Avstrijce. Ko je bilo mesto bombardirano, so se bili ljudje prisiljeni predati. Avstrijska oblast se je nadaljevala, dokler ni bil Treviso  leta 1866 s preostalo Bene\xc4\x8dijo dodan Kraljevini Italiji.\n_START_SECTION_\nOd 19. stoletja dalje\n_START_PARAGRAPH_\nMed prvo svetovno vojno je bil pri Trevisu strate\xc5\xa1ki polo\xc5\xbeaj avstrijske fronte. Nekoliko severno, v bitki pri Vittoriu Venetu, se je vojna obrnila._NEWLINE_Med drugo svetovno vojno je bilo v Monigu v bli\xc5\xbeini Trevisa eno izmed \xc5\xa1tevilnih italijanskih koncentracijskih tabori\xc5\xa1\xc4\x8d za slovenske in hrva\xc5\xa1ke civiliste iz Ljubljanske pokrajine. Razpu\xc5\xa1\xc4\x8deno je bilo s kapitulacijo Italije leta 1943._NEWLINE_Ob koncu vojne so mesto 7. aprila 1944 (na veliki petek) bombardirali zavezniki. Velik del srednjeve\xc5\xa1kih struktur mesta je bil uni\xc4\x8den, tudi del Palazzo dei Trecento, kar je povzro\xc4\x8dilo smrt okoli 1000 ljudi. Pozneje je bila obnovljena._NEWLINE_Januarja 2005 je bomba, skrita v \xc4\x8dokoladno jajce, eksplodirala na ulici v Trevisu, kar so pripisali neznanemu teroristu, "italijanskemu unabomberju".\n_START_SECTION_\nGeografija\n_START_PARAGRAPH_\nTreviso le\xc5\xbei ob soto\xc4\x8dju rek Botteniga in Sile, 30 km severno od Benetk, 50 km vzhodno od Vicenze, 40 km severovzhodno od Padove in 120 km ju\xc5\xbeno od Cortine d\'Ampezzo, pribli\xc5\xbeno 15 km jugozahodno na ravnini med bene\xc5\xa1kim zalivom in Alpami._NEWLINE_Podnebje je blago s primernimi padavinami vse leto. K\xc3\xb6ppnova podnebna klasifikacija je "Cfb" (zmerno toplo vla\xc5\xbeno podnebje s toplim poletjem).'